ଦେଶରେ ଏନଆରସି ଲାଗୁ ପାଇଁ ଶାହା ଦେଲେ ଡେଡ୍ଲାଇନ୍ଃ '୨୦୨୪ ଲୋକସଭା ନିର୍ବାଚନ ସୁଦ୍ଧା ବେଆଇନ ଅନୁପ୍ରବେଶକାରୀଙ୍କୁ ବିତାଡିତ କରାଯିବ' - ସତ୍ଯର ସ୍ବର ନିର୍ଭୟ\nଦେଶରେ ଏନଆରସି ଲାଗୁ ପାଇଁ ଶାହା ଦେଲେ ଡେଡ୍ଲାଇନ୍ଃ '୨୦୨୪ ଲୋକସଭା ନିର୍ବାଚନ ସୁଦ୍ଧା ବେଆଇନ ଅନୁପ୍ରବେଶକାରୀଙ୍କୁ ବିତାଡିତ କରାଯିବ'\nଆସାମ ପରେ ପୁରା ଦେଶରେ ନ୍ୟାସନାଲ ରେଜିଷ୍ଟର ଅଫ୍ ସିଟିଜେନ୍ସ(ଏନଆରସି) ଲାଗୁ କରିବାକୁ ଗତ କିଛି ଦିନ ଧରି ଗୃହ ମନ୍ତ୍ରୀ ଅମିତ୍ ଶାହା କହିଆସୁଛନ୍ତି । ହେଲେ ସୋମବାର ପ୍ରଥମ ଥର ପାଇଁ ସେ ଦେଶରେ ଏନଆରସି ଲାଗୁ ପାଇଁ ଡେଡ୍ଲାଇନ୍ ଧାର୍ଯ୍ୟ କରିଛନ୍ତି । ଏହି ଡେଡ୍ଲାଇନ୍ ହେଉଛି ୨୦୨୪ ଲୋକସଭା ନିର୍ବାଚନ । "ଆଗାମୀ ସାଧାରଣ ନିର୍ବାଚନ ପୂର୍ବରୁ ସମଗ୍ର ଦେଶରେ ଏନଆରସି ଲାଗୁ ହେବ । ଏହାସହିତ ସମସ୍ତ ବେଆଇନ୍ ଅନୁପ୍ରବେଶକାରୀଙ୍କୁ ଚିହ୍ନଟ କରାଯାଇ ସେମାନଙ୍କୁ ଦେଶରୁ ବିତାଡିତ କରାଯିବ" ବୋଲି ଶାହା ଝାଡଖନ୍ଦରେ ଦ୍ୱିତୀୟ ପର୍ଯ୍ୟାୟ ବିଧାନସଭା ନିର୍ବାଚନ ପୂର୍ବରୁ ଆୟୋଜିତ ଏକ ରାଲିରେ ଲୋକଙ୍କୁ ପ୍ରତିଶ୍ରୁତି ଦେଇଛନ୍ତି । ଏହି ଅବସରରେ ସେ ଏନଆରସିକୁ ବିରୋଧ କରୁଥିବା କଂଗ୍ରେସ ସାଂସଦ ରାହୁଲ ଗାନ୍ଧୀଙ୍କୁ ଟାର୍ଗେଟ କରିଥିଲେ । ରାହୁଲ ବାବା, ସବୁବେଳେ ପ୍ରଶ୍ନ କରୁଛନ୍ତି- ଏନଆରସି କାହିଁକି ଲାଗୁ ହେବ? ଅନୁପ୍ରବେଶକାରୀଙ୍କୁ କାହିଁକି ବାହାର କରାଯିବ?, ସେମାନେ କୁଆଡେ ଯିବେ, କ'ଣ ଖାଇବେ? ଇତ୍ୟାଦି । ହେଲେ ମୁଁ ତାଙ୍କୁ ପଚାରୁଛି, ବେଆଇନ୍ ଅନୁପ୍ରବେଶକାରୀମାନେ କ'ଣ ଆପଣଙ୍କ ଦାଦା ପୁଅ ଭାଇ ଲାଗନ୍ତି କି? ବୋଲି ଶାହା ପ୍ରଶ୍ନ କରିଥିଲେ । ଏଠାରେ ମୁଁ ଆପଣମାନଙ୍କୁ କହୁଛି, ୨୦୨୪ ସୁଦ୍ଧା ଭାଜପା ସରକାର ବେଆଇନ୍ ଅନୁପ୍ରବେଶକାରୀଙ୍କୁ ଗୋଟିଏ ଗୋଟିଏ କରି ଚିହ୍ନଟ କରି ଦେଶରୁ ବାହାର କରିବାର କାର୍ଯ୍ୟ କରିବ ବୋଲି ଗୃହମନ୍ତ୍ରୀ ପ୍ରକାଶ କରିଥିଲେ ।\nସୂଚନା ଯୋଗ୍ୟ ଯେ, ଗତ ଅଗଷ୍ଟ ୩୧ରେ ଆସାମରେ ଏନଆରସି ତାଲିକା ଜାରି ହୋଇଥିଲା । ଏଥିରୁ ୧୯ ଲକ୍ଷ ଲୋକ ବାଦ୍ ପଡିଥିଲେ । ହେଲେ ଗତ ସପ୍ତାହରେ ଆସାମ ସରକାର ଏନଆରସିକୁ ଗ୍ରହଣ କରିବାକୁ ମନା କରିବା ପରେ ଶାହା ଆସାମରେ ନୂଆ ଏନଆରସି ଲାଗୁ କରାଯିବ ବୋଲି ରାଜ୍ୟସଭାରେ ଘୋଷଣା କରିବା ସହ ଏହା କ୍ରମଶଃ ପୁରା ଦେଶରେ ଲାଗୁ କରାଯିବ ବୋଲି କହିଥିଲେ ।
